MEDDELELSE FRA KOMMISSIONEN TIL EUROPA-PARLAMENTET OG RÅDET - Konsekvenser af Nice-traktatens ikrafttræden for de igangværende lovgivningsprocedurer

Efter Nice-traktatens ikrafttræden den 1. februar 2003 bliver fællesskabslovgiveren nødt til at tage stilling til forslag fra Kommissionen, der er fremsat før denne dato og befinder sig på forskellige stadier i lovgivningsproceduren.

Nice-traktatens ikrafttræden vil få forskellige konsekvenser for disse endnu ikke vedtagne forslag:

1. LOVGIVNINGSPROCEDUREN BLIVER ÆNDRET FOR EN RÆKKE ENDNU IKKE VEDTAGNE FORSLAG.

* Det drejer sig i første omgang om endnu ikke vedtagne forslag med et retsgrundlag, som går over til at skulle reguleres af den fælles beslutningsprocedure efter før at have været omfattet af proceduren med høring af Europa-Parlamentet. Der er tale om følgende:

* Forslag til Rådets forordning om indførelse af et europæisk tvangsfuldbyrdelsesdokument for ubestridte krav (KOM(2002) 159), som er baseret på EF-traktatens artikel 61, litra c).

* Forslag til Rådets beslutning om et flerårigt program (2003-2005) for tilsyn med eEurope-handlingsplanen, formidling af god praksis og forbedring af net- og informationssikkerheden (MODINIS) (KOM(2002) 425), som er baseret på EF-traktatens artikel 157, stk. 3.

* Derudover drejer det sig om endnu ikke vedtagne forslag med et retsgrundlag, som Rådet går over til at træffe afgørelse om med kvalificeret flertal mod hidtil enstemmighed. Der er tale om følgende:

* Forslag til Rådets afgørelse om repræsentation af Fællesskabet og fastlæggelse af dets holdning på internationalt plan i forbindelse med Den Økonomiske og Monetære Union (KOM(1998) 637), som er baseret på EF-traktatens artikel 111, stk. 4.

* Forslag til Europa-Parlamentets og Rådets direktiv om unionsborgeres og deres familiemedlemmers ret til at færdes og opholde sig frit på medlemsstaternes område (KOM(2001) 257), som er baseret på EF-traktatens artikel 12, 18, 40, 44 og 52.

* Forslag til Rådets direktiv om ophævelse af Rådets direktiv 68/414/EØF og 98/93/EF om forpligtelse for EØF's medlemsstater til at opretholde minimumslagre af mineralolie og/eller mineralolieprodukter og af Rådets direktiv 73/238/EØF om foranstaltninger, der kan mindske vanskelighederne ved forsyning med mineralolie og mineralolieprodukter (KOM(2002) 488/4), som er baseret på EF-traktatens artikel 100.

* Forslag til Rådets beslutning om ophævelse af Rådets beslutning 68/416/EØF om afslutning og gennemførelse af særlige mellemfolkelige aftaler om medlemsstaternes forpligtelse til at opretholde minimumslagre af mineralolie og/eller mineralolieprodukter og af Rådets beslutning 77/706/EØF om en målsætning på fællesskabsplan for nedsættelse af forbruget af primær energi i tilfælde af vanskeligheder for forsyningen med mineralolie og mineralolie produkter (KOM(2002) 488/5), som er baseret på EF-traktatens artikel 100.

2. FOR NOGLE FÅ FORSLAGS VEDKOMMENDE INDEBÆRER DE ÆNDRINGER, DER INDFØRES MED NICE-TRAKTATEN, EN ÆNDRING AF RETSGRUNDLAGET.

* Med indsættelsen af stk. 2 i traktatens artikel 191 får det ændrede forslag til Rådets forordning om vedtægt for og finansiering af europæiske politiske partier (KOM(2001) 343) et specifikt retsgrundlag i EF-traktaten, der bør træde i stedet for artikel 308. Denne ændring af retsgrundlaget indebærer samtidig, at proceduren for vedtagelse af forslaget ændres fra proceduren med høring af Europa-Parlamentet til den fælles beslutningsprocedure.

* Samtidig bør den nye artikel 181 A vedrørende det økonomiske, finansielle og tekniske samarbejde med tredjelande træde i stedet for artikel 308 i en række endnu ikke vedtagne forslag, som Rådet går over til at træffe afgørelse om med kvalificeret flertal mod hidtil enstemmighed, undtagen for ét af forslagene:

- Forslag til Rådets og Kommissionens afgørelse om indgåelse af partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Republikken Hviderusland på den anden side (KOM(1995) 44).

- Forslag til Rådets og Kommissionens afgørelse om indgåelse af en protokol til partnerskabs- og samarbejdsaftalen mellem De Europæiske Fællesskaber og deres medlemsstater og Den Russiske Føderation (KOM(1996) 150). Dette forslag skal fortsat vedtages ved enstemmighed, da EF-traktatens artikel 93 er blandt dets retsgrundlag.

- Forslag til Rådets og Kommissionens afgørelse om indgåelse af partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Turkmenistan på den anden side (KOM(1997) 693).

- Forslag til Rådets afgørelse om ekstraordinær finansiel bistand til Aserbajdsjan (KOM(1998) 205).

- Forslag til Rådets forordning om ændring af forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden (KOM(2002) 519).

Med denne meddelelse går Kommissionen i gang med formelt at ændre disse forslag i overensstemmelse med ovenstående.

3. KOMMISSIONEN UNDERRETTER LOVGIVEREN

Kommissionen har til hensigt at trække det ændrede forslag (KOM(2001) 343 tilbage og snarligt fremsætte et nyt forslag, som er baseret på artikel 191.